***Obvestilo za javnost***

**ZASEDAL SVET USTANOVITELJEV JAVNIH PODJETIJ, POVEZANIH V JAVNI HOLDING LJUBLJANA**

**Ljubljana, 22. februar 2024 – Na dopisni seji so člani Sveta ustanoviteljev obravnavali in potrdili nove cene storitev gospodarskih javnih služb ravnanja s pitno in odpadno vodo, zbiranja določenih vrst komunalnih odpadkov ter obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov za leto 2024. Na seji so obravnavali tudi cene storitev ravnanja z nekomunalnimi odpadki. Nove cene bodo veljale od 1. marca 2024, uporabniki pa bodo prve položnice, obračunane po novem ceniku, dobili v mesecu aprilu.**

**Sprememba cen storitev oskrbe s pitno vodo in ravnanja z odpadno vodo**

Voka Snaga vsako leto izdela elaborate cen gospodarskih javnih služb skladno z Uredbo o metodologiji za oblikovanje cen storitev obveznih občinskih gospodarskih javnih služb varstva okolja. Na predlagane cene vpliva vsakoletna višina stroškov in količin ter poračun cen za leto 2022. Ob upoštevanju poračuna za leto 2022 je izračunano povišanje cen v povprečju za 2,5 odstotni točki nižje, kot bi bilo sicer.

Člani Sveta ustanoviteljev so obravnavali Elaborat o oblikovanju cen storitev gospodarske javne službe oskrbe s pitno vodo ter odvajanja in čiščenja komunalne in padavinske odpadne vode za leto 2024. V spodnji tabeli je prikazano povišanje zneska na položnici za izbrane uporabnike, pri čemer prvi in zadnji primer v tabeli predstavljata večino uporabnikov.

|  |  |  |  |
| --- | --- | --- | --- |
| vrsta objekta | enota  | način ravnanja z odpadno vodo | učinek na položnici od 1. marca 2024 (z DDV in okoljsko dajatvijo) |
| enostanovanjski objekt | poraba vode 13 m3 in površina strehe 120 m2 | Kanalizacija | + 2,56 EUR oz. 8,6 % |
| poraba vode 13 m3 | Greznica | + 3,53 EUR oz. 11,7 % |
| mala komunalna čistilna naprava (MKČN) | + 3,54 EUR oz. 14,8 % |
| večstanovanjski objekt | 24 stanovanj, poraba vode 180 m3 (7,5 m3 na enoto) in površina streh 350 m2 | kanalizacija | + 1,28 EUR oz. 6,6 % |

**Skupni učinek vseh postavk na položnici je, da se bo skupni znesek za večino uporabnikov povečal za med 6,6 in 8,6 odstotkov, oziroma natančneje:**

* za uporabnike, ki živijo v enostanovanjskem objektu, priključenem na kanalizacijo, se bo skupni znesek na položnici povišal za **2,56 EUR** na mesec oz. z 29,72 EUR na 32,28 EUR, kar pomeni 8,6-odstotno povišanje;
* za uporabnike, ki živijo v večstanovanjskem objektu, priključenem na kanalizacijo, se bo skupni znesek na položnici povišal za **1,28 EUR** na mesec oz. z 19,48 EUR na 20,76 EUR, kar pomeni 6,6-odstotno povišanje;
* za uporabnike objektov z MKČN se bo skupni znesek povišal za **3,54 EUR** na mesec oz. s 23,94 EUR na 27,48 EUR, kar pomeni 14,8-odstotno povišanje;
* za uporabnike objektov z obstoječimi greznicami pa se bo skupni znesek povišal za **3,53 EUR** na mesec oz. s 30,13 EUR na 33,66 EUR, kar pomeni 11,7-odstotno povišanje.

Cena storitev za zadnja dva primera je enaka, za greznice je višja le okoljska dajatev.

**Sprememba cen storitev ravnanja s komunalnimi odpadki**

V nadaljevanju so člani Sveta ustanoviteljev obravnavali Elaborat o oblikovanju cen storitev gospodarske javne službe obdelave določenih vrst komunalnih odpadkov in odlaganja ostankov predelave ali odstranjevanja komunalnih odpadkov v RCERO Ljubljana in Elaborat o oblikovanju cen storitev gospodarske javne službe zbiranja določenih vrst komunalnih odpadkov. Spremembe zneskov na položnicah za izbrane uporabnike so prikazane v spodnji tabeli.

|  |  |  |  |
| --- | --- | --- | --- |
| vrsta objekta | enota | način odvoza odpadkov | učinek na položnici od 1. marca 2024 (z DDV) |
| individualna hiša | 120 l zabojnik MKO 80 l zabojnik BIO | tritedensko praznjenje | + 0,98 EUR oz. 6,6 % |
|  80 l zabojnik MKO 80 l zabojnik BIO | tedensko praznjenje | + 1,87 EUR oz. 7,0 % |
| večstanovanjski objekt | 14 oseb | tritedensko praznjenje | + 0,41 EUR na osebo oz. 7,4 % |
| 55 oseb | tedensko praznjenje | + 0,50 EUR na osebo oz. 7,6 % |
| objekt na območju podzemnih zbiralnic | stanovanje oziroma kartica  | 6 vnosov MKO, 8 vnosov BIO | + 0,93 EUR oz. 7,4 % |

\*MKO – mešani komunalni odpadki \*\*BIO – biološki odpadki

**V občinah, kjer Voka Snaga izvaja gospodarske javne službe ravnanja z odpadki (zbiranje, obdelava in odlaganje) se bo znesek na položnici povišal med 6,6 in 7,6 odstotkov, oziroma:**

* Stroški odvoza odpadkov na tri tedne v enostanovanjskem objektu se bodo s sedanjih 14,97 EUR zvišali na 15,95 EUR, kar pomeni povišanje za **0,98 EUR** na mesec oziroma 6,6-odstotno povišanje.
* Stroški odvoza enkrat na teden v večstanovanjskem objektu se bodo na osebo s sedanjih 6,63 EUR zvišali na 7,13 EUR, kar pomeni povišanje za **0,50 EUR** oziroma za 7,6-odstotno povišanje.

**Storitve ravnanja s pitno in odpadno vodo ostajajo najcenejše v primerjavi z največjimi mestnimi občinami v Sloveniji, storitve ravnanja z odpadki pa med najugodnejšimi.**

**Člani Sveta ustanoviteljev so elaborate in predlagane predračunske cene, ki se začnejo uporabljati 1. marca 2024, potrdili. Uporabniki bodo izračune po spremenjenih cenah prejeli na položnicah v mesecu aprilu.**

**Sprememba cen storitev ravnanja z nekomunalnimi odpadki**

Člani Sveta ustanoviteljev so obravnavali tudi cene ravnanja z nekomunalnimi odpadki, kar ni gospodarska javna služba. Za gradbene odpadke (vrsta nekomunalnih odpadkov) se bo nekoliko spremenil tudi način prevzema, kar bodo občutili predvsem povzročitelji teh odpadkov iz dejavnosti. Še vedno bo prevzem teh odpadkov brez plačila omogočen občanom, vključenim v redni odvoz odpadkov, a bodo v Voki Snagi zaradi izkoriščanja te storitve s strani samostojnih podjetnikov in pravnih oseb **brez** **plačila** sprejemali le gradbene odpadke (mešanico betona, opeke, ploščic in keramike) brez nečistoč, ki jih bodo uporabniki pripeljali v Zbirni center Barje z osebnim vozilom ali z enoosno prikolico, kar ne predstavlja več kot 0,5 m3, in azbestne odpadke na evropaleti višine 0,5 metra, oviti s folijo. Večje količine omenjenih odpadkov, ki jih bodo povzročitelji pripeljali z drugimi (tovornimi) vozili, in druge plačljive nekomunalne odpadke, bodo preusmerili na tehtanje in prevzem teh odpadkov zaračunali.

Člani Sveta ustanoviteljev so za prevzem navedenih odpadkov sprejeli spodaj navedene cene, ki prav tako začnejo veljati s 1. marcem 2024.

|  |  |
| --- | --- |
| vrsta odpadka | cena (brez DDV) |
| večje količine mešanice betona, opeke, ploščic in keramike brez nečistoč | 0,07 EUR na kg |
| večje količine azbestnih odpadkov  | 0,43 EUR na kg |
| drugi plačljivi nekomunalni odpadki (izolacija, gradbeni odpadki z nečistočami …) | 0,42 EUR na kg |

Vsi sklepi so bili sprejeti soglasno.